**1200-an keresték fel a PTE Általános Orvostudományi Kar és Gyógyszerésztudományi Kar nyílt napját**

**A pécsi orvoskar régi és új épületének auláját, valamint az új, ultramodern elméleti tömb előadótermeit is megtöltötte az a mintegy 1200 érdeklődő, aki részt vett a PTE Általános Orvostudományi Kar és a Gyógyszerésztudományi Kar szakbemutató előadásokkal és interaktív foglalkozásokkal kísért nyílt napján december 12-én. Kiemelt érdeklődés kísérte dr. Schlégl Ádám, a pécsi orvosin végzett ortopéd-traumatológus szakorvos, kutatóűrhajós-jelölt előadását az orvosi pályáról, annak szépségeiről, valamint az űrhajóskiképzés kihívásairól.**

A pécsi orvosképző és a pécsi gyógyszerészkar **idei nyílt napja kinőtte a korábbi kereteket**: a régi épület dr. Romhányi György aulája mellett az új, 2021-ben átadott, csúcsmodern, [építészeti nívódíjas](https://aok.pte.hu/hu/hirek/hir/16428) elméleti tömb auláját is standok foglalták el, ahol az intézetek mellett hallgatói szervezetek és egyéb szolgáltatók is várták a középiskolásokat. Az érdeklődők kipróbálhatták magukat **sebvarrás**ban, **mikroszkópok segítségével vizsgálhattak szövetmintákat, szimulációs babán gyakorolhatták az újraélesztés fogásait, készíthettek különféle krémeket**, emellett **ösztöndíj- és képzési programok**ról is tájékozódhattak.

*„Már az online regisztrációból látni lehetett, hogy az idei nyílt napot is a tavalyihoz hasonló, kiemelkedő érdeklődés kíséri****: több mint ezren jelezték előzetesen, hogy érkeznének****. Ezt a számot növelték a helyszínen regisztrálók, így* ***végül mintegy 1200-an vettek részt a programjainkon****. Ennél beszédesebb talán az, hogy a 9 órai kezdés előtt az orvoskar bejáratától egészen a Szigeti útig állt a bejutni kívánók sora”* – mondta el dr. Duga Zsófia, a PTE Általános Orvostudományi Kar Marketing és Kommunikációs Osztályának osztályvezetője.

A középiskolásokat a folyamatos programok mellett **számos előadás** is várta 10 órától. Elsőként a **gyógyszerészképzés**be kaptak betekintést, a folytatásban pedig a pécsi **fogászképzés**, a **biotechnológia alap- és mesterképzés**, valamint az **általános orvostudományi képzés** részleteiről hallhattak az új elméleti tömb előadóiban.

Sokan ültek be a 2024/2025-ös év felvételi eljárásával kapcsolatos tájékoztatóra is, a nap talán legjobban várt eseménye viszont **dr. Schlégl Ádám kutatóűrhajós-jelölt, ortopéd-traumatológus szakorvos, a PTE ÁOK alumnusának előadása** volt. A 2013-ban a pécsi orvosin végzett szakorvos egyike annak a négy űrhajósjelöltnek, akik közül valaki 2024 végén vagy 2025 elején a Nemzetközi Űrállomáson végezhet kutatómunkát.

Az eredetileg kaposvári **dr. Schlégl Ádám** előadásában **a legjobb döntésnek nevezte, hogy anno Pécset jelölte meg első helyen**, és itt folytatta a tanulmányait, ösztöndíjakon keresztül a **lehetőségek tárháza nyílt meg számára**. Kutatási területéről szólva – 3D technikák alkalmazása mozgásszervi kórképek diagnosztikájában, utánkövetésében és műtéti tervezésében – betekintést engedett az orvoslás 21. századi kihívásaiba, a modern technológiák kínálta lehetőségekbe. **Elismerően szólt** a közel évtizedes múlttal bíró **pécsi szimulációs képzésről** is, megemlítve az idén novemberben, [kétmilliárd forintos felújítást követően](https://aok.pte.hu/hu/hirek/hir/16411) átadott **Orvosi Készségfejlesztő és Innovációs Központ**ot is, mely jelenleg Magyarország legmodernebb, Kelet-Közép-Európában is éllovas skill laborja.

A **most 34 éves ortopéd-traumatológus szakorvos** mesélt arról is, hogy **mi motiválta a kutatóűrhajósi pálya kapcsán**, milyen kihívásokkal kellett megküzdenie a kiválasztási folyamat során, és milyen embert próbáló kiképzésben készítik fel három másik magyar társával egyetemben. Előadása zárásaként hangsúlyozta a diákoknak: **bízzanak magukban** és a kitűzött céljaikban, **kitartással, elszántsággal és szorgalommal az elérhetetlennek tűnő cél sem elérhetetlen**.

*A december 12-i nyílt nap előadásairól készült videók hamarosan megtekinthetőek lesznek a* [*PTE Általános Orvostudományi Kar YouTube-csatornáján*](https://www.youtube.com/@pteaok6482)*.*

*Fotók: Verébi Dávid/PTE ÁOK*